गिरफ्तारी के 12 दिन बाद से किए धमाके, NSA लगाने से नाराज था आरोपी आजादबीर
Amritsar Serial Blast Inside Story; Accused Details Motive| Punjab Police Action Golden Temple Amritsar  पंजाब के अमृतसर में बीते 5 दिनों से बम फटने का सिलसिला बुधवार को तीसरे धमाके के बाद थम गया है। बुधवार रात 12.10 बजे तीसरा बम गुरु रामदास सराय के पिछली तरफ खाली जगह पर फटा।
पंजाब पुलिस ने अमृतसर में गोल्डन टेंपल के आसपास 5 दिनों के अंदर 3 ब्लास्ट करने वालों को पकड़ने का दावा किया है। कुल 5 लोग गिरफ्तार किए गए हैं। पुलिस के अनुसार, इन पांचों ने ही 5 मई से 11 मई के बीच तीनों धमाके किए। 10 मई की रात गोल्डन टेंपल के पास तीसरा धमाका होते ही हाई अलर्ट पर चल रही पुलिस के साथ-साथ शिरोमणि गुरुद्वारा प्रबंधक कमेटी (SGPC) की टीमें एक्टिव हो गईं। सबसे पहले SGPC की टास्क फोर्स ने मुख्य आरोपी आजादबीर सिंह को पकड़ा और पुलिस के हवाले कर दिया।
आजादबीर की निशानदेही पर कुछ ही घंटों में 4 अन्य आरोपियों भी दबोच लिए गए। इनके नाम अमरीक सिंह, साहब सिंह, धर्मेंद्र और हरजीत हैं। इनमें से अमरीक सिंह अपनी पत्नी के साथ गुरु रामदास सराय के कमरा नंबर 225 में रह रहा था। पुलिस उसकी पत्नी से भी पूछताछ कर रही है।
पांच आरोपियों में से धमाकों में मेन रोल आजादबीर और अमरीक सिंह का रहा। दोनों शुरू से शरारती रहे हैं। आजादबीर को रिश्वतखोरी की वजह से सरकारी नौकरी से डिसमिस किया जा चुका है वहीं अमरीक सिंह ड्रग का आदी है। इन दोनों ने वारिस पंजाब दे संगठन के प्रमुख अमृतपाल सिंह पर NSA लगाने से नाराज होकर यह धमाके किए। अमृतपाल को 23 अप्रैल को पुलिस ने गिरफ्तार किया था। उसके बाद आजादबीर ने इन धमाकों की प्लानिंग की। 5 मई यानि अमृतपाल की गिरफ्तारी के 12 दिन बाद इन धमाकों का सिलसिला शुरू किया गया।
पुलिस जांच में सामने आए 5 फैक्ट्स
1. आजादबीर खालिस्तान का समर्थक है और जरनैल सिंह भिंडरांवाला को अपना आइडल मानता है। उसके सोशल मीडिया अकाउंट्स में ऐसी कई पोस्ट हैं जो आतंकवाद के दौर से जुड़ी हुई हैं।
2. पहला ब्लास्ट करने से पहले आजादबीर ने सारागढ़ी पार्किंग की छत पर हाथ में बम लेकर फोटो खिंचवाई। पुलिस को यह फोटो उसके मोबाइल से मिली। धमाका होने के बाद आजादबीर ने अपने इंस्टाग्राम अकाउंट पर उससे जुड़ी पोस्ट भी डाली थी।
3. आजादबीर और उसके साथियों ने बम फोड़ने के लिए जानबूझकर गोल्डन टेंपल को चुना। वह इस एरिया में छोटा सा बम फोड़कर अंतरराष्ट्रीय स्तर पर अपनी पहचान बनाना और दहशत फैलाना चाहते थे।
4. देसी बम बनाने के लिए आरोपियों ने पोटाश का प्रयोग किया, जो बाजार में आसानी से उपलब्ध है। पोटाश कम घातक होती है लेकिन इसके धमाके की आवाज अधिक होती है। पटाखों में पोटाश का ही इस्तेमाल होता है।
5. मुख्य आरोपी आरोपी आजादबीर के खिलाफ अमृतसर के ही छेहर्टा इलाके में बेअदबी का केस दर्ज है। जून-2021 ने उसने यहां माता सीता और शिवलिंग के बारे में गलत शब्दावली प्रयोग की थी।
5 आरोपी, धमाकों में किसका क्या रोल...
NSA और सिख युवाओं पर FIR के बदले में धमाके
पंजाब पुलिस से जुड़े सूत्रों के मुताबिक, आजादबीर और उसके साथियों ने 18 मार्च को पंजाब में ‘वारिस पंजाब दे के प्रमुख अमृतपाल सिंह के खिलाफ शुरू किए गए पंजाब पुलिस के ऑपरेशन का बदला लेने के लिए ये सबकुछ किया। डीजीपी गौरव यादव ने किसी सिख संगठन का नाम लिए बगैर कहा कि इसमें कुछ जत्थेबंदियों का नाम आ रहा है, जिसे वेरिफाई किया जा रहा है। आजादबीर पहले से रेडिकल विचारधारा से मोटिवेट है।
सूत्रों के अनुसार, अमृतपाल समेत पंजाब के 10 युवाओं पर नेशनल सिक्योरिटी एक्ट (NSA) लगाए जाने और बड़े पैमाने पर सिख नौजवानों की गिरफ्तारियों से आजादबीर खफा था। पुलिस की ओर से गिरफ्तार किए जाने के बाद पांचों आरोपियों ने कहा कि 10 मई की रात किया गया ब्लास्ट उनका अंतिम धमाका था।
इसके बाद वह सोशल मीडिया पर अमृतपाल और अन्य लोगों पर लगाए गए NSA को हटाने की मांग रखने वाले थे। अगर सरकार उनकी डिमांड पर कुछ नहीं करती तो उनका ग्रुप बड़ा धमाका करने की प्लानिंग भी साथ-साथ कर रहा था।
पहले धमाके बाद हलचल न होने पर दूसरा ब्लास्ट
हेरिटेज स्ट्रीट में सारागढ़ी पार्किंग के बाहर 5 मई की रात 12.25 बजे किए गए लो-इंटेंसिटी के ब्लास्ट में सिर्फ कुछ कांच वगैरह ही टूटे। इस धमाके के बाद जब कोई खास हलचल नहीं हुई तो आजादबीर ने दूसरा धमाका करने का फैसला लिया। इसके लिए उसने सारागढ़ी पार्किंग के बाहर हेरिटेज स्ट्रीट ही चुनी। 7 मई की सुबह 6.15 बजे हुए दूसरे ब्लास्ट के समय हेरिटेज स्ट्रीट में भीड़ नहीं होने के चलते कोई नुकसान नहीं हुआ।
आजादबीर ने धमाकों से पहले पूरी हेरिटेज स्ट्रीट की बारीकी से रेकी की। इसके बाद उसने ब्लास्ट के लिए सारागढ़ी पार्किंग की वह साइड चुनी जो CCTV की कवरेज में नहीं आती थी।
हालांकि तीन दिनों में हुए दो धमाकों के बाद पंजाब पुलिस के DGP गौरव यादव खुद मौके पर पहुंच गए। गोल्डन टैंपल जैसी सेंसटिव जगह के पास हो रहे इन धमाकों की वजह से नेशनल इन्वेस्टिगेशन एजेंसी (NIA) और नेशनल सिक्योरिटी गार्ड (NSG) ने भी अमृतसर में डेरा डाल लिया।
हेरिटेज स्ट्रीट में पुलिस की सख्ती बढ़ी तो तीसरे ब्लास्ट के लिए नई लोकेशन ढूंढी
पहले दो धमाकों के बाद सारागढ़ी पार्किंग के आसपास पुलिस की एक्टिविटी बढ़ गई। हेरिटेज स्ट्रीट की सभी ऊंची बिल्डिंग्स पर पुलिस ने डेरा डाल लिया। ऐसे में आजाद घूम रहे आजादबीर ने लोकेशन बदलते हुए 10 मई की रात 12.10 बजे गुरु रामदास सराय के बैकसाइड में खाली जगह पर तीसरा बम फोड़ा।
बाबा बकाला-तरनतारन तहसील में रीडर रह चुका आजादबीर
अमृतसर में बाबा बकाला साहिब इलाके के वडाला कलां गांव के रहने वाले आजादबीर की हरकतों की वजह से उसकी पत्नी उसे छोड़कर जा चुकी है। आजादबीर की मां बाबा बकाला साहिब तहसील में दर्जा चार
(क्लास फोर्थ) कर्मचारी थीं। उन्होंने किसी तरह आजादबीर को सरकारी नौकरी लगवा दी। तहसीलदार का रीडर रहते हुए आजादबीर दो बार रिश्वतखोरी में पकड़ा गया। डिपार्टमेंटल इन्क्वायरी के बाद उसे डिसमिस कर दिया गया।
आजादबीर के दो भाई-बहन और हैं। वो दोनों ही विदेश में सेटल हैं। गांववालों के अनुसार, आजादबीर पहले नशा करता था लेकिन कुछ समय पहले उसने अमृत छक लिया था।
नशे के आदी अमरीक को परिवार कर चुका बेदखल
आजादबीर का साथी अमरीक सिंह गुरदासपुर जिले के दोरांगला एरिया के आदिया गांव का रहने वाला है। गांव में रहने वाले उसके पिता लखबीर सिंह ने बताया कि उन्हें तो अपने बेटे की हरकतों का पता तब चला जब गुरुवार को पुलिस उनके घर पहुंची।
लखबीर सिंह ने बताया कि अमरीक सिंह ड्रग लेता था। फरवरी में घर छोड़कर चले जाने के बाद उन्होंने उसे परिवार से बेदखल कर दिया। इससे पहले अमरीब गुजरात में ड्राइवरी करता था। गांव के ही एक लड़के के साथ स्नैचिंग करते भी वह पकड़ा जा चुका था। 11 महीने पहले ही उसने भोरेवाल गांव की एक लड़की से शादी की थी। पुलिस अमरीक के एक भाई को भी पकड़कर ले गई है।
ये खबर भी पढ़ें:- 
गोल्डन टेंपल के पास धमाका करने वालों की पहली तस्वीर:सराय में ही IED असेंबल की; अब तक 5 अरेस्ट, 1 किलो विस्फोटक मिला 
पंजाब में अमृतसर स्थित गोल्डन टेंपल के करीब 5 दिन में तीसरी बार ब्लास्ट हुआ। यह ब्लास्ट स्वर्ण मंदिर के लंगर हॉल के करीब रात 12.10 बजे हुआ। धमाके की आवाज सुनते ही हड़कंप मच गया। स्वर्ण मंदिर मैनेजमेंट ने तुरंत इसके बारे में पुलिस को सूचना दी। रात को ही पुलिस ने वहां पहुंचकर धमाके वाली जगह को सील कर दिया (पूरी खबर पढ़ें)